Canson ëd j'euv

**La canson ëd j’euv** a l' é la canson ch'a ven cantà daj grup ëd Canté j'euv 'nt ij saba 'd Quarésima. As canta 'n tute le ca, a caval d'àutre canson. Ël doi cobie dë stròfe, al prinsipi e a la fin, as cambìo mai. An mes as peulo cantesse a seconda dij cas. La canson a peul essi diferenta da pais a pais ëd chèich stròfa o 'd chèich paròla. La version comentà si sotà a l'è cola 'd Pocapaja.

*Soma partì da le nòstre ca, ch’a-i è la prima sèira*
*për venive a saluté, për deve la bon-a sèira*

*Bon-a sèira signor padron, ed anche a padron-a*
*Soma mnù canté e soné feve la serenata*

Ant jùltim agn la gent a speta ël grup ëd sonador con minca sòrt ëd ròba da bèivi e da mangé. Temp andaré as savìa nen quandi 'l grup a passèissa , parèj la pì part ëd le person-e a mniva dësvijà 'nt ël bon ëd la neut. Ij sonador as sagrinavo nen a piavo j'euv... bele ‘n camisa (da neut).

*Òhi stè pa lì a cerché ‘l cordin, se l’hèi s-ciancà na frisa*
*Na dosen-a e mesa d’euv, e-j pijoma bele ‘n camisa*

Dvòte tocava spetè 'n quart d’ora, mes’ora o n’ora. E le temperature 'n Quarésima a-i era bastansa crùe.

*Son-a son-a sonador, che l’oma desviaje*
*A l’avio ij ciar dëstiss, adess a l’han viscaje*

*L’è già ‘n pess che soma për stra,  l’oma già ‘l fià ch’a manca*
*La padrona surtirà e porterà na banca*

*E se ‘n costa casa sì a j’è ‘n padron borèive*
*chiel a pija la pinta ‘n man e peui an dà da bèive*

As presenta 'l fratocin con la cavagna, che 'd sòlit a l'è 'n giovnòt ch'a schiva nen le matòte, ansi...

*Cosa falo col fratocin, daré da cola pòrta*
*chiel a speta lo rigal che la padrona a-j pòrta*

*A l'e pa ën fratocin, l’è ‘n ciucia-caramele*
*Chiel a-j pias ëndé fé l’amor con le fijete bele*

La part central a l'è l'arcesta dj'euv e 'n passà 'n minca ciabòt a-i ero chèich galin-e ch'a spitassavo 'nt la cort.

*Òhi se veuli dene dj’euv de le vòstre galin-e*
*A l’han din-lo ij vòstri avzin, ch’a l’evi le gòrbe pin-e*

*Òhi se veuli dene dj’euv de la galin-a bianca*
*A l’han din-lo ij vòstri avzin ch’a l’è tre di ch’a canta*

*Òhi se veuli dene dj’euv de la galin-a rossa*
*A l’han din-lo ij vòstri avzin ch’a l’è tre di ch’a possa*

*Òhi se veuli dene dj’euv fene pa pì penare*
*Se la lun-a a ciapa ij brich e noi dobbiamo andare*

Ant le ca andoa a-i era na tòta o na sposa giovo, as fasìo tuti ij compliment dël cas e j'auguravo fertilità.
 
*E se ‘n costa casa sì, a-i è na sposa bela*
*na dosen-a e mesa s'euv a-j fa passé 'nt pela*

*E se ‘n costa casa sì, a-i è na sposa ‘n gamba*
*Na dosen-a e mesa d’euv a-j fa passé sot-gamba*

*E se ‘n costa casa sì, a-i è na sposa brun-a*
*St’ann ch’i ven a si di-sì, farà svanté la cun-a*

A la fin a riva 'l moment *d'ëndé a canté 'n n'àuta cort.* As ringrassìa ciamand ëscusa d'essi arivà sensa felo savèj. Ma as dà 'dcò apontament a l'ann ch'a vnirà.

*Ringrassioma signor padron ed anche a padron-a*
*se vivroma ‘n sanità, n’àutr’ann ritorneroma*
	
*Oh scusene signor padron la nòstra impertinensa*
*Soma mnù canté e soné sensa ciamé licensa*

*Oh scusene signor padron se soma girolàire*
*Quand che l’abio quat masnà, giroma pa pì vàire...*

A-i è 'dcò le stròfe dle maledission për coj ch'a deurbo nen, ma a fan nen part ëd la version ëd Pocapaja.

*Auguroma 'nt sa ca di ch'a-i sìa na gran sicin-a*
*a jë schèissa la crësta 'l gal e 'l cu' a la galin-a*

Second l'insegnament ëd Chino Galvagn, mìtich sonador d'armòni a boton ëd la frassion Sarzèt, coste stròfe a vnisìo nen cantà përchè micadun a podava avèj soe rason, përsonaj o familiar, për nen deurbi.

Categorìa: Canson popolar piemontèisa